הוועדה לקידום מעמד האישה ולשוויון מגדרי, כנסת 20, פרוטוקול מספר 10, 2015-07-08 09:30

עאידה תומא סלימאן: בוקר טוב לכולן ולכולם.

עאידה תומא סלימאן: אני פותחת את הישיבה של היום, יום רביעי, 8 ביולי 2015.

עאידה תומא סלימאן: נושא הישיבה של היום – בחינה מגדירת של תקציב המדינה.

עאידה תומא סלימאן: זו הצעה לדיון מהיר של חברת הכנסת עליזה לביא וחבר הכנסת יואל חסון.

עאידה תומא סלימאן: לפני שאני פותחת, אני מברכת את השרה גילה גמליאל, על היענותה המהירה מאד כל פעם שאנחנו מבקשים שהיא תשתתף בישיבה.

עאידה תומא סלימאן: אני מאד מודה לך, השרה גמליאל, ואני חושבת שזה מעיד עד כמה את לוקחת ברצינות את האחריות המוטלת עליך ואני מאד מקווה שנצליח היום לעזור לך, גם כן.

עאידה תומא סלימאן: ברוכה הבאה, חברת הכנסת עליזה לביא.

עאידה תומא סלימאן: לגבי הנושא של תקצוב מגדרי וכל העניין של החלטת הממשלה בזמנו, אי אפשר להתעלם מהעובדה שאנחנו דנים בנושא הזה היום והגענו לשעה הזו, לא רק בגלל שחברת הכנסת עליזה לביא העלתה את הנושא לסדר היום, אלא בעצם בגלל העבודה הקשה והיזמה שהיא עשתה בקדנציה הקודמת, כיושבת ראש של הוועדה הזו, כאשר היא יזמה את הדיונים הראשונים בנושא הזה ולקחה על עצמה לפתח את הרעיון.

עאידה תומא סלימאן: אני עברתי על ההיסטוריה של הוועדה בנושא הזה וראיתי איזו השקעה ואיזו מחשבה ואיזה מרץ היא השקיעה בנושא ואני חושבת שתרומתה שלה היא בכך שהיא יזמה את הרעיון של הוועדה שדנה בנושא והגישה את ההמלצות.

עאידה תומא סלימאן: ועצם העובדה שהממשלה אימצה את ההחלטות של הוועדה, מעיד על חשיבות הנושא וחשיבות העבודה שנעשתה, ועל זה אנחנו מודות לכך.

עאידה תומא סלימאן: אנו מודות לך על כך שיש לנו היום כלי שאפשר דרכו למדוד את העניין של תקציב המדינה ועד כמה יש בו ניסיון.

עאידה תומא סלימאן: אני עדיין לא אומרת שיש בו הטמעה מגדרית, כי אנחנו עדיין לא שם, אבל אנחנו מתחילות את העניין.

עאידה תומא סלימאן: אני רוצה לתת את זכות הדיבור לחברת הכנסת עליזה לביא, כמי שהגישה את ההצעה.

עאידה תומא סלימאן: לפני כן אני רוצה להוסיף שהיום יש לנו את הכלי, אבל יש לנו גם תוספת נוספת, שהיא מהותית ביותר – יש לנו משרד, שאמור לייצג את הנושאים החשובים שאנחנו מטפלות בהם ושהתנועה הפמיניסטית ותנועת הנשים עבדה עליהם לאורך שנים רבות וניסתה לקדם אותם בדרך של שיח ולפעמים בדרך של מאבק מול משרדי הממשלה.

עאידה תומא סלימאן: אנחנו רואות באחריות המוטלת עליך, גילה, אחריות מאד גדולה, כי בעצם את בונה את המשרד מאפס ואת תשמיעי גם את קולנו, כך אני מאד מקווה, בתוך הממשלה, כדי לקדם את הנושאים.

עאידה תומא סלימאן: אני מתחילה עם חברת הכנסת עליזה לביא, בבקשה.

עליזה לביא: תודה גברתי.

עליזה לביא: אני מאד מאד שמחה שהשרה גילה גמליאל נמצאת כאן.

עליזה לביא: שתיכן מכירות את הנושאים מקרוב.

עליזה לביא: יש פה שותפות רבות – אדווה, ברברה והצוות, ארגונים שהרבה פעמים, ביוזמות החברתיות ובעיקר הפמיניסטיות, אנחנו יודעות לתאר מצוקות, קשיים, אבל אין לנו את ההגדרות, אין לנו את המילים כדי לבוא ולהסביר את הדברים הללו, והתחושות שמשהו לא עובד נכון בתקציב מדינת ישראל, הן כבר הרבה מאד שנים.

עליזה לביא: אני זוכרת הרצאות שלי באקדמיה, שדיברתי על כך שתקציב מדינת ישראל לא אוהב נשים.

עליזה לביא: הוא לא אוהב נשים, אבל לא ידענו או לא הרגשנו שיש לנו את הכלים לבוא ולהראות, להוכיח, להסביר, לא מהמקום של הקנטור או של תחושת האי נוחות, אלא באמת ברחל בתך הקטנה.

עליזה לביא: ככל שחקרתי ולמדתי את הנושא, באמת היום יש ידע רב גם בעולם וגם פה בחברה ישראל, במיוחד בפרויקט שאתן מובילות אותו כמה שנים באדווה והנתונים שאתן מנגישות לנו גם כאן בבית הזה וגם לעולם המחקר, לימדו אותנו שתקציב מדינת ישראל הוא לא ניטראלי.

עליזה לביא: התקציב בעצם הוא פרי של חשיבה פוליטית של מה נכון, מה לא נכון, סדר קדימויות, סדר עדיפויות.

עליזה לביא: איך מחלקים, למי נותנים, למי פחות נותנים.

עליזה לביא: גם בתוך הסד הזה, שבתוך תקציב מדינת ישראל, החלק הארי הולך לביטחון, שגם שם צריך לבוא ולשאול שאלות גם בהיבטים המגדריים וגם לשם נגיע.

עליזה לביא: הנה, רק עכשיו דו"ח לוקר מונח וייקח לו זמן עד שנראה אותו, אבל בהקשר של תקציב מדינה, תקציב מדינה שמכתיב לנו את החלוקה, את ההתנהלות, את מה שכן, את מה שלא, באמת היה צריך לבוא ולחבוש את אותם משקפיים מגדריים, כדי לחלק.

עליזה לביא: הדרך לא הייתה קלה.

עליזה לביא: לקח זמן גם באוצר, ויעל מבורך שחוזרת היום מחופשת לידה, קיוויתי שהיא תגיע, אבל היא לא הגיעה.

עליזה לביא: מהרגע הראשון, עוד לפני שבכלל הייתה החלטה, ישבנו עם האוצר וגילינו אוזן קשבת.

עליזה לביא: זה היה מעין מיני סמינריון שדיברנו על כלים ועל תקציב ועל תקציב מגדרי.

עליזה לביא: מהרגע הראשון הבנתי שיש לנו שותפים שם, שותפים שהפכו להיות מאד מאד בהבנה ובשיתוף פעולה, עד לקיומה של הוועדה, שגם כאן נמצאות בחדר חברות שנמצאות בוועדה והן תרחבנה, אני מניחה, והוועדה ישבה על המדוכה וקבעה כללים.

עליזה לביא: אני ביקשתי את הדיון המהיר הזה.

עליזה לביא: הרי תקציב מדינת ישראל, גברתי השרה, מוגש עוד שבועיים לשולחן הממשלה, ואנחנו רוצות לבקש ממך את האחריות על היישום, על ההטמעה.

עליזה לביא: אנחנו מדברים על החלטת ממשלה.

עליזה לביא: בכנסת הקודמת זה עבר כהחלטת ממשלה לא בחקיקה, מתוך הבנה באמת שלא הכל חקיקה.

עליזה לביא: יש החלטה, יש ממשלה, יש ממשלה שמבינה, יש היום שרה לשוויון מגדרי, הדברים צריכים להיות מוטעמים בתוך המערכת, אבל צריך לראות שהם באמת מוטעמים.

עליזה לביא: זאת החלטה ממשלה שצריכה להיות מיושמת.

עליזה לביא: אני מזכירה לכולנו שהוועדה עצמה, זה מפורסם ברשומות, בתקציב 2015 שהוגש וישבנו כאן וקיימנו עליו דיון, המשרדים נתנו, לא כולם, אני מזכירה, אנחנו נדבר על זה בהרחבה, נתנו 10% מהפילוח המגדרי.

עליזה לביא: היו משרדים שהגדילו לעשות.

עליזה לביא: אני רוצה לציין את משרד התחבורה, שהייתה שם עבודה מאד מאד יפה, מאד מכובדת.

עליזה לביא: דיברתי אחרי זה עם השר, הסברתי לו.

עליזה לביא: אני חייבת לומר שהשר למד ואמר לי יש לי צוות מצוין, זה באמת ראוי לציון, גם משרד החינוך ועוד משרדים.

עליזה לביא: יש משרדים שלא, גברתי, שצריך לבוא ולראות.

עליזה לביא: אבל בתקציב 2016 צריך להיות 40% מתקציב המדינה שיינתן בהיבט מגדרי.

עליזה לביא: כדי להגיע ליעד הזה, פניתי לשרה, דיברנו וישבנו בכלל על כמה נושאים.

עליזה לביא: אני רוצה לברך אותך על ההוליסטיות של הראייה שלך את התחום.

עליזה לביא: את באה ממנו, את ישבת בראש הוועדה הזאת, שנים זה חלק ממך וזה לא עוד משהו.

עליזה לביא: את מבינה שדרך הדבר הזה באמת - - - אבל כדי לצאת לדרך ולדרך של המשרדים, צריך לעשות משהו כדי לתת את הכלים, כדי להעביר הלאה את הידע, את הידע, את מה שהוועדה המליצה.

עליזה לביא: כדי להגיע ליעד שבתקציב 2016 – 40% מתקציב המדינה יהיה בהיבט המגדרי – צריך לשבת.

עליזה לביא: איך עושים את זה, איך נותנים את הדגשים, מה מספרים, מה מדגישים.

עליזה לביא: אני מניחה שגם השרה תרחיב, היא החליטה לקחת את האחריות על הביצוע ולכנס יום עיון לנציגי המשרדים, שאני כמובן משאירה לך את ההרחבה בעניין הזה ואנחנו נעשה את זה בשיתוף פעולה.

עליזה לביא: היעד הוא שבתקציב 2018, תקציב המדינה כולו יהיה בהיבט המגדרי.

עליזה לביא: דרושה הכנה של משרדי הממשלה, אבל גם בבית הזה.

עליזה לביא: בבית הזה – הפיקוח.

עליזה לביא: אני מזכירה לכם שהשרים מגיעים לוועדת הכספים כדי להציג את תקציב משרדם, כדי לבוא ולומר איך הם מכינים את השנה בהיבט התקציבי, מה הם הפרטים, מה הוא המידע, מה הם הסעיפים, איפה יש הגדלה, איפה יש יחס כזה, יחס אחר.

עליזה לביא: וכאן בבית הזה צריך לפקח גם על הכלי הזה שניתן.

עליזה לביא: כלומר, לראות באמת שהמשרדים מיישמים.

עליזה לביא: וכאן גברתי, יושבת ראש הוועדה, צריך לבוא ולראות את דרך העבודה מול תקציב 2015-2016 בוועדת הכספים.

עליזה לביא: אנחנו שקלנו את זה לוועדות משותפות.

עליזה לביא: תכננו לעשות את זה.

עליזה לביא: כמובן, תקציב המדינה שהוגש, כמו שאמרתי, בתקציב 2015 עם החלוקה המגדרית, לא הספקנו להגיע למימוש של הבדיקה בוועדה המשותפת של כספים ושל מגדר, שלנו, של שוויון מגדרי, מאחר שהכנסת פוזרה.

עליזה לביא: אז בהחלט צריך לעמוד על המשמר ולראות שהחלטת הממשלה הזאת מוטמעת ומשרדי הממשלה מגישים את תקציב המשרד שלהם עם החלוקה המגדרית.

עליזה לביא: אני רק רוצה לומר שבעצם זאת הייתה פעם ראשונה, כל מי שראה את החוברת רואה שהיא לא מושלמת.

עליזה לביא: אתן מהנהנות בראש ומכירות, אבל זאת התחלה.

עליזה לביא: זאת התחלה יפה וזו התחלה מרגשת.

עליזה לביא: כל מי שליווה את התהליך הזה, וכולנו שותפים לתהליך של מדינה שמאמצת ומשרדי ממשלה שמגישים, אבל יש הרבה מה ללמוד.

עליזה לביא: גברתי, יש פה ידע רב.

עליזה לביא: גם בחדר, גם בעולם האקדמיה, גם בעולם המעשה ובמכוני המחקר בוודאי, וההטמעה של החשיבה המגדרית תהיה האסטרטגיה לשיפור המעמד של נשים בחברה.

עליזה לביא: בהרבה מובנים אנחנו מגיעות כבר, כשתמיד יש את הדימוי הזה של הגשר ומי נפל מהגשר ואנחנו מושיטות עזרה ומסייעות ומרימות, אבל צריך להגיע לגשר וצריך לראות איך לא נופלים מהגשר.

עליזה לביא: וכדי להגיע ולשים את המעקה הנכון, בצבע הנכון, בזווית המדויקת, צריך להגיע לתכנון הנכון בתוך תקציב המדינה.

עליזה לביא: כי בסוף שנה, כשמגיעה התלונה על עייפות הכדורסל בספורט, כשהתקציבים נעצרים, אי אפשר לבוא ולראות רק בסוף השנה שבאמת לא היה כסף.

עליזה לביא: מלכתחילה, לדוגמא, שמשרד הספורט יציג את הנתונים ואנחנו נראה.

עליזה לביא: הרי כולנו יודעות את זה וחשות בזה, שתקציב הספורט למשל, כדוגמא, אני נותנת את זה רק כדוגמא, הוא זה שבחלקו הארי מיועד לגברים ולנערים, אז מה הפלא שכל מה שקשור לענפי הספורט של נשים, כולל באליפות המדינה – כדורגל, כדורסל – נמצא במקום מאד מאד שולי.

עליזה לביא: נמשיך הלאה למשרד התחבורה, לנתונים שהוא מציג.

עליזה לביא: למשל על תחבורה ציבורית, מי נוסע בתחבורה הציבורית, מה הן השעות, איך מתקדמים.

עליזה לביא: וככל שנעמיק ונחקור אנחנו נראה שגם העובדה שאין כמעט תאורת רחוב בערים ובטח באזורים שבהם מרכזים קהילתיים, נובעת בראש ובראשונה מכך שבמשך שנים רבות נשים לא ישבו בוועדות תכנון.

עליזה לביא: תודה.

עאידה תומא סלימאן: תודה לך, חברת הכנסת עליזה לביא.

עאידה תומא סלימאן: אני מברכת את כניסתו של חבר הכנסת יוסף ג'בארין.

עאידה תומא סלימאן: אני שמחה לראות שאתה משתתף איתנו, למרות שאתה לא חבר בוועדה.

עאידה תומא סלימאן: כל הכבוד.

יוסף ג'בארין: תודה.

יוסף ג'בארין: וגם גבר.

עאידה תומא סלימאן: זה היה מובן מאליו, לא הייתי צריכה לתאר את זה.

עליזה לביא: וגם חבר ועדת האתיקה, אז בכלל.

עאידה תומא סלימאן: אז בכלל, כן.

עאידה תומא סלימאן: ההקדמה שנתת, חברת הכנסת לביא, היא בעצם מסבירה את הרעיון שעומד מאחורי הדיון שלנו היום ולמה אנחנו נמצאים כאן, בדיוק שבועיים לפני הנחת תקציב המדינה בממשלה.

עאידה תומא סלימאן: למרות שהיו התחלות של עבודה קודמת בהכנת התקציב, כמדומני שבטח היו כמה שינויים תוך כדי.

עאידה תומא סלימאן: אני חושבת שכדאי מאד ואנחנו נעסוק אחר כך גם בדרך הכנסת התקציב ואיך בעצם מכשירים ומכינים, כי היה ברור שלא כל המשרדים עדיין מוכנים לרעיון של הטמעת ראייה מגדרית בהכנת התקציב - איך ומי אמור לתת את ההכשרה הזו.

עאידה תומא סלימאן: אנחנו נדבר ונתייחס לזה אחר כך, אבל בינתיים הייתי רוצה לשמוע ממשרד האוצר, מר איתי טמקין, רכז מקרו, בעצם מה יש לכם היום להציג לנו.

<איתי טמקין: בוקר טוב.

<איתי טמקין: איתי טמקין, רכז מקרו תרבות וספורט באגף תקציבים.

<איתי טמקין: אני ריכזתי את הוועדה לבחינה מגדרית של תקציב המדינה בישראל שנה שעברה.

<איתי טמקין: כמה מילים על עבודת הוועדה.

<איתי טמקין: בעצם חברת הכנסת לביא סקרה די בפרוטרוט, אז לא יהיה לי הרבה מה להוסיף, אבל אני אשתדל.

<איתי טמקין: הוועדה מונתה בסוף שנת 2013 לאור בקשה שהגיעה מחברת הכנסת לביא.

<איתי טמקין: שר האוצר לשעבר החליט למנות את הוועדה.

<איתי טמקין: כמו שחברת הכנסת ציינה, בראש הוועדה עמדה הגברת יעל מבורך, סגנית הממונה על התקציב.

<איתי טמקין: היו חברים בוועדה הרבה גופים ממשלתיים, נציג מבנק ישראל וגם נציגי ציבור.

<איתי טמקין: אני אדלג על כל ההמלצות בפרוטרוט, אבל ההמלצה המרכזית, כמו שחברת הכנסת לביא ציינה, היא מתווה מדורג להחלה של ניתוח מגדרי על כל תקציב המדינה, שבעצם בשנת 2015 הייתה אבן הדרך הראשונה לניתוח של 10%.

<איתי טמקין: ב-2016 כבר כל משרדי הממשלה יהיו מחויבים בניתוח של 40% עד הבשלה מלאה בשנת 2018, עם ניתוח של 100% מהתקציב.

<איתי טמקין: בהקשר הזה חשוב להגיד מתי הניתוח הזה מופיע, למי שלא מכיר.

<איתי טמקין: בעצם כמו שציינו פה קודם, בשבועות הקרובים התקציב צריך להיות מאושר בממשלה.

<איתי טמקין: אחרי שהתקציב מאושר בממשלה, הממשלה מכינה אותו להגשה לכנסת.

<איתי טמקין: כשהוא יוגש לכנסת, כל תקציב מוגש עם מה שנקרא חוברת כחולה.

<איתי טמקין: חוברת כחולה זה דברי הסבר של התקציב.

<איתי טמקין: הם כוללים מגוון של ניתוחים על התקציב, על השימושים שלו, בעצם מסבירים לחברי הכנסת ולאזרחי המדינה מה השימושים שעומדים מאחורי המספרים של תקציב המדינה, ובעצם החל משנת 2015 נכנס שם עוד פרק, בכל חוברת כחולה של כל משרד, פרק של ניתוח מגדרי של תקציב המדינה.

<איתי טמקין: בשנת 2015 אמנם היו משרדים בודדים שלא הצליחו לעמוד בחובה של 10%, אבל גם הם, כמו שציינו במסקנות הוועדה, ציינו איזה חסמים עמדו בפניהם ואיך הם מתכוונים לשפר ולהביא את הנתונים בשנה הקרובה, כדי שהם יוכלו כן לעמוד ביעדים לשנים הבאות.

<איתי טמקין: לצד זאת, היו הרבה מאד משרדים - - -

יוסף ג'בארין: ב-10% יש סדר עדיפויות מסוים?

<איתי טמקין: לא, לבחירת המשרדים.

עאידה תומא סלימאן: כל משרד ייבחר משהו.

<איתי טמקין: כבר בשנת 2015 לא מעט מהמשרדים עמדו כבר ביעד של שנת 2015.

<איתי טמקין: אנחנו נרצה שגם משרדים שעמדו בשנת 2015 ביעד של שנת 2016 – יגוונו ויציגו עוד ניתוח שלא הוצג פעם קודמת, או שירחיבו אפילו מעבר ליעד.

<איתי טמקין: אנחנו נרצה שכל המשרדים יעלו ביעדים.

<איתי טמקין: אנחנו לא יכולים להבטיח את זה כמובן, אבל זה יהיה דגש שלנו.

<איתי טמקין: שני דגשים אחרונים שחשוב לי לציין, לפני שנראה כמה דוגמאות מהניתוחים שהופיעו בספרים של שנה שעברה.

<איתי טמקין: דגש אחד, זה שעדיין במונחי ממשלה זה תהליך שנמצא בחיתוליו והרבה משרדים לא מכירים ועדיין לא יודעים איך לבצע את הניתוחים האלה.

<איתי טמקין: יש תקציבים שעובדים במשרדים 30 שנה ופתאום באים אליהם עם כזה דבר חדש.

<איתי טמקין: נפלת עליהם מהירח.

<איתי טמקין: אנחנו, הרשות לקידום מעמד האישה ואגף תקציבים, נמצאים שם כדי לעזור למשרדים וכן להעביר ידע ממשרד למשרד.

<איתי טמקין: אם משרד ביצע ניתוח טוב, אז כן להפיץ את זה בין כל התקציבאים וליצור איזו שהיא רשת מידע.

<איתי טמקין: תיכף ורד, ראש הרשות, תספר גם על הפעילות שהם מתכוונים לעשות כדי לסייע למשרדים לבצע את הניתוח הזה כמו שצריך.

<איתי טמקין: בימים אלה אנחנו עובדים על מדריך ממשלתי, שאמור לצאת ממש בשבועות הקרובים, שיהיה לכל משרד בעצם מדריך ממשלתי שימצא אצלנו.

<איתי טמקין: המדריך הממשלתי גם יהיה באינטרנט.

<איתי טמקין: לקחנו הרבה רעיונות מהמדריך הממשלתי של מרכז אדווה, אז תודה לכם.

<איתי טמקין: גנבנו קצת, אבל תסלחו לנו.

עאידה תומא סלימאן: אפשר תמיד לתת קרדיט.

עליזה לביא: אתה יודע כמה שנים הם חיכו שיגנבו להם את החומרים.

עאידה תומא סלימאן: אבל בכל זאת אפשר לקחת ולתת קרדיט, זאת לא בעיה.

עאידה תומא סלימאן: לא צריך לגנוב.

יוסף ג'בארין: זאת השאיפה של כל ארגוני החברה האזרחית, שהממשלה תגנוב את הרעיונות שלהם.

<איתי טמקין: אז הגשמנו לכם את החלום.

יוסף ג'בארין: לא, רק בהקשר הזה, לא חשבתם על איזו שהיא הכשרה מסוימת?

עליזה לביא: יהיה יום עיון.

<איתי טמקין: אז בנוסף ליום העיון, בנציבות שירות המדינה עושים עכשיו קורס של כל תקציבאי המשרדים, וגם שם אנחנו נכניס תכנים של בחינה מגדרית של תקציב המדינה.

<איתי טמקין: זה כן יהיה, ועוד הפעם, גם ברשות לקידום מעמד האישה תהיה פונקציה שבעצם זה יהיה התפקיד שלה, שיוכלו להתייעץ איתה וללמוד דרכה והיא תרכז את החומר.

<איתי טמקין: משהו לגבי המלצות הוועדה וגם מה המטרה שלהן.

<איתי טמקין: אני חושב שמדי פעם היה איזה שהוא בלבול אולי במה המטרה של הניתוח המגדרי בעצם מבחינת המסקנות שהוועדה הוציאה.

<איתי טמקין: צריך להבין את המצב.

<איתי טמקין: הזכירו פה קודם את משרד התרבות והספורט, אז ניקח אותו שנייה בתור דוגמא.

<איתי טמקין: המצב היום הוא כזה שאם קובע מדיניות מסוים היה בא ומעביר שקל מפעילות מסוימת במשרד שלו – לצורך העניין מתמיכה במוזיאונים לתמיכה בתיאטראות – הוא לא ידע בכלל להגיד אם יותר נשים נהנות מהשקל במוזיאונים או יותר נשים נהנות מהשקל בתיאטראות.

<איתי טמקין: המטרה של הניתוח המגדרי בעצם, היא שבפני קובע המדיניות יהיה באופן קבוע ניתוח מגדרי של כל התקציב שלו, שבבואו לבחור איפה הוא שם את השקל השולי, כלומר איפה הוא מקצה עכשיו את ההקצאה הבאה, איך זה ישפיע על החלוקה המגדרית של התקציב של המשרד שלנו.

<איתי טמקין: אנחנו גם לא נכנסנו פה למסקנות הוועדה גם מתוך איזו שהיא מחשבה, לא נכנסו להצעות לקובעי המדיניות, אלא רק להעמיד בפניהם את הנתונים בפעם הראשונה.

<איתי טמקין: כי כשאתה לוקח החלטה שמבוססת על נתונים ולא החלטה עיוורת, ההחלטה שלך היא הרבה יותר מושכלת.

<איתי טמקין: המטרה פה היא לא להציע לקובע המדיניות מה לעשות, אלא להגיד לו – זאת תמונת המצב, עכשיו אתה קובע מדיניות, אתה תעשה מה שאתה מבין, אבל אתה לא יכול להגיד שהנתונים האלה לא עמדו בפנים, כשבאת לקבוע את המדיניות וזה הפוקוס של מסקנות הוועדה.

<איתי טמקין: הבאתי כמה דוגמאות מהתקציב האחרון, וזה באמת דוגמאות ראשונות.

<איתי טמקין: אנחנו נרצה לשפר לייעל את זה בתקציב הבא.

<איתי טמקין: זה גרף אחד שהוצג, של המשרד לביטחון פנים, שבעצם לקחו את תקציב המשטרה.

<איתי טמקין: זה גרף שמראה את התפלגות שוטרי הקבע, את החלוקה בין שוטרי הקבע לא במונחי תקציב.

<איתי טמקין: אחר כך גם מופיע שם ניתוח של החלוקה של תקציב השכר, אבל זה קדם.

<איתי טמקין: זה חלק בעצם שנכנס בפעם הראשונה, שיראו כמה שוטרי קבע יש, ובעצם אחרי זה איך תקציב השכר של שוטרי הקבע מחולק.

<איתי טמקין: משרד המדע נותן מגוון מלגות להשכלה גבוהה, לכל רמות ההשכלה הגבוהה.

<איתי טמקין: כאן אפשר לראות פילוח מגדרי של מי מקבל את המלגות האלה.

<איתי טמקין: זה ניתוח שמראה ש-38% ממקבלי הגברים, ודווקא פה 62% הן נשים.

<נורית ירמיה: אני המדענית הראשית ממשרד המדע.

<נורית ירמיה: אני רוצה להעיר לגבי הנתונים.

<נורית ירמיה: זה מספר המקבלות ולא הכסף.

<איתי טמקין: נכון, מספר המקבלות.

עאידה תומא סלימאן: אני מבקשת לשמור הערות לסוף, כי ממילא אנחנו כבר חורגים בזמן מבחינת ההצגה.

עאידה תומא סלימאן: שאלות והערות אחר כך.

<איתי טמקין: בהמשך, באותו ניתוח הוצג אחרי זה גם סך הכסף, שבאמת מראה יותר שוויון מגדרי בניתוח של הכסף.

<איתי טמקין: ניתוח אחרון זה בסל קליטה.

<איתי טמקין: את זה הראו במשרד הקליטה, שמתוך סל הקליטה במדינת ישראל 66% מסל הקליטה מופנה לגברים, 34% מסל הקליטה מופנה לנשים.

<איתי טמקין: כן ניתן לראות מהניתוח הזה, אם מסתכלים רק על הניתוח הזה, שאחוז הגברים שקיבלו, בבחינת מספר הגברים ומספר הגברים – זה 59% גברים.

<איתי טמקין: אפשר ללמוד לדוגמא מהניתוח הזה, שאם 60% מהכסף הולך לגברים, אז הקצבה הממוצעת של גבר מסל הקליטה יותר גבוהה מהקצבה של אישה מסל קליטה, וזה ניתוח שעולה מהנתונים האלה.

<איתי טמקין: כשיש את הנתונים האלה בעצם פעם ראשונה, מקבל ההחלטות פעם ראשונה נחשף לנתונים האלה ושואל את השאלות למה זה קורה.

<איתי טמקין: זהו.

<איתי טמקין: זה הניתוח.

<איתי טמקין: תודה רבה.

עאידה תומא סלימאן: תודה רבה.

עאידה תומא סלימאן: אני חושבת שאת הדוגמאות שניתנו כאן אפשר לראות יותר לעומק בדו"חות שהגישו בזמנו המשרדים השונים.

עאידה תומא סלימאן: למען האמת, חלק גדול מהמשרדים האלה בעצם לקח את ה-10%, עשה את הניתוח לעניין מספר העובדים, העובדות, החלוקה המגדרית בקרב העובדים וגם בעניין השכר.

עאידה תומא סלימאן: אני מאד מקווה שכשנגיע לשנת 2016, ה-40% יכללו גם את השירותים ואת מספר הנהנים מהשירותים ועד כמה יש שוויון בשירותים הניתנים.

עאידה תומא סלימאן: אני רוצה לתת את זכות הדיבור לשרה גילה גמליאל, התייחסות שלך ולשמוע איך את מתכננת לנהל את כל הנושא הזה.

עאידה תומא סלימאן: בבקשה.

גילה גמליאל: ראשית תודה לך, כבוד יושבת ראש הוועדה.

גילה גמליאל: אני חושבת שהדיון הזה היום הוא מאד מאד חשוב.

גילה גמליאל: עליזה, אני שמחה לברך אותך על היזמה מלכתחילה והעברת המהלך בפן החקיקתי, הפרלמנטארי, ולא פחות חשוב על זה שאת מחויבת לעניין ושהגעת אלי כמי שאמונה על התפקיד וביקשת לראות איך אנחנו משתפות פעולה, משלבות זרועות על מנת ליישם הלכה למעשה.

גילה גמליאל: לצערנו יש הרבה חוקים יפים לא מיושמים, יש הרבה החלטות ממשלה שלאו דווקא מיישמים בזמן אמת וזה חלק מהדברים שאני בהחלט לוקחת על עצמי לוודא את יישמו במהלך התקציב הקרוב.

גילה גמליאל: התקבלה החלטה השבוע שתקציב המדינה יהיה תקציב דו שנתי.

גילה גמליאל: זה אומר 2015-2016, מה שמצריך מהמשרדים השונים גם כן לדאוג להעביר עכשיו את כל הנתונים של 40% מההתייחסות התקציבית שלהם בפן המגדרי, וגם מי שלא ביצעו זאת בשנת 2015, תינתן להם הזכות המחודשת לבצע את ההתאמות הרלבנטיות.

גילה גמליאל: לאור המלצתה של חברת הכנסת לביא לקיום של יום עיון בנושא, אני בהחלט הרמתי את הכפפה ואף יצא מכתב לכל משרדי הממשלה השונים.

גילה גמליאל: צריך לציין שהמכתב יצא לפני מעל שבוע ותשובה אין.

גילה גמליאל: אתמול במשרד הרימו טלפונים לכולם לברר מדוע אין נציגות שאפשר לשמוע ממנה מי אמונים על הנושא, על מנת לבוא ליום העיון ועדיין תשובה אין.

גילה גמליאל: אני עומדת כיושבת ראש ועדת השרים לקידום מעמד האישה ושיוון מגדרי, ועל כן אני מתכוונת לכנס את ועדת השרים, על מנת לוודא שהדברים ייושמו הלכה למעשה.

גילה גמליאל: אני לא מתכוונת לוותר על העניין.

גילה גמליאל: אני חושבת שניתנה כאן בהחלט הזדמנות לכל משרד לבצע את שיעורי הבית שלו.

גילה גמליאל: אני נכנסתי למשרדים חדשים עכשיו, אני רוצה לראות גם במשרדים שאני אמונה עליהם, ובכל יחידות הסמך שלי, איך בדיוק ההתייחסות מקבלת ביטוי בפן המגדרי.

גילה גמליאל: ואם אנחנו בעצמנו לא נעשה זאת, אז הכיצד נוכל לבוא ולבחון את התמונה המלאה גם במקומות שמצריכים את השינוי המשמעותי בסוגיית השוויון.

גילה גמליאל: אני רואה לנכון שמהבחינה הזאת, מעצם העובדה שניתנה לכל משרד האפשרות לבחור, יש להם את היכולת.

גילה גמליאל: זאת אומרת אין איזו דרישה שמבקשת מהם בשלבים האלה לשים דגשים בעבודה מחקרית מדויקת לגבי איזה תחומים אנחנו רואות לנכון שצריכים לעמוד בחזית אותם 40%, מכיוון שאנחנו רוצות להגיע ליעד של שנת 2018 עם 100% של התייחסות מגדרית.

גילה גמליאל: ועל כן אני רואה חשיבות גם כן מטעם משרדך, להעיר את תשומת לב כל התקציבאים, שזה חייב להיות חלק אינטגראלי מעצם הגשת תקציב המדינה.

גילה גמליאל: הישיבה תתכנס בקרוב ויום העיון ייצא לדרך.

גילה גמליאל: היישום של ההחלטה יקבל את המימוש שלו בתקציב 2015-2016.

גילה גמליאל: אני חושבת שכל שאר הדברים שדיברת עליהם, שהם מבורכים – צריך לציין – עדיין מחייבים יותר אמירה גם מצד השר עצמו, אני מתכוונת לפנות גם לכחלון ללוות איתנו את התהליך.

גילה גמליאל: צריך לציין שזה תהליך תקדימי פה בארץ וזה יהיו התקציבים הראשונים שההיבט של השוויון המגדרי יקבל את היישום שלו הלכה למעשה, ומכאן יהיה ניתן רק ללמוד.

גילה גמליאל: הרעיון זה לא לבוא ולבקר משרדים.

גילה גמליאל: הרעיון זה לא לבוא ולחפש כאן אשמים.

גילה גמליאל: אנחנו רוצות פשוט לראות תמונת מצב, על מנת שנסיק ממנה מסקנות אופרטיביות, הכיצד ניתן לבוא ולהוביל - גם בשירות הציבורי - שוויון מגדרי, ותהיה עבודה מרובה לאחר מכן.

גילה גמליאל: אנחנו כרגע רק באיסוף הנתונים.

גילה גמליאל: מבחינתי זו עבודת תשתית שנקבל אותה במלואה רק בשנת 2018 ולאחר מכן נצטרך להציג כאן יעדים של תכניות אסטרטגיות ארוכות טווח – הכיצד יהיה ניתן לממש בצורה המקסימאלית את מתן השוויון על כלל המגזר הציבורי, על כל שלוחותיו.

גילה גמליאל: אז אני רוצה להודות לכן, לכל העוסקות בדבר.

גילה גמליאל: אני חושבת שזה דבר מבורך יותר.

גילה גמליאל: עליזה, אני בהחלט מצדיעה לך על העניין ואני אזמין את שתיכן לבוא לוועדת השרים ולהיות חלק מזה, וגם אם יש גורמים נוספים שליוו איתך את התהליך ואני עדיין לא מספיק מכירה, אז אני אשמח שתאירי את עיני ונחשוב הכיצד נדאג כולנו יחדיו כדי שזה יעבור.

גילה גמליאל: מה שאני מבקשת, אני רואה, גם כמי שכיהנה כאן גם בעבר כיושבת ראש הוועדה לקידום מעמד האישה, את החשיבות של העבודה במקביל.

גילה גמליאל: אני רואה את הוועדה כאן לוקחת על עצמה את האחריות, במהלך תקציב המדינה, ממש לדרוש – משרד-משרד, שיבוא ויציג את אותם 10% בשנת 2015 ואת אותם 40% בשנת 2016.

גילה גמליאל: דרישה חד משמעית מכל משרד.

גילה גמליאל: מעכשיו תוציאי מכתב לכל המשרדים השונים ותדרשי דיונים במהלך תקציב המדינה, שכל משרד יבוא ויציג, על פי החלטת הממשלה, אתם אותם 10% ו-40% של כל משרדו כאן.

גילה גמליאל: אני מוכנה להיות הראשונה מטעם המשרד והשלוחות שלי בהיבט הזה, בתור התחלה.

גילה גמליאל: אני רוצה באמת להודות לך.

עאידה תומא סלימאן: קודם כל כמובן אני מברכת על זה שכבוד השרה לקחה על עצמה את האחריות וכבר התחלת לעשות בנושא, בעצם העובדה שהחלטת לקיים את יום העיון.

עאידה תומא סלימאן: אני חושבת שזה עניין מאד חשוב ויש בו אמירה מאד ברורה שאת לקחת על עצמך את האחריות, וזה גם כן נותן כלים לעובדים במשרדים השונים.

עאידה תומא סלימאן: כי אנחנו יודעים שזה נופל עליהם משום מקום, כי אף פעם לא עסקו בזה.

עאידה תומא סלימאן: רק יש לי שתי הערות.

עאידה תומא סלימאן: דיברנו הרבה בנושא.

עאידה תומא סלימאן: גם עם כבוד השרה כבר דיברתי על העניין של נשים ערביות.

עאידה תומא סלימאן: כי בסופו של דבר, אם התקווה שלנו היא שנגיע למצב שכשנעשה תקצוב מגדרי אנחנו מדברים על כלל הנשים במדינת ישראל, על כל אזרחיות המדינה, השאלה אם אפשר להתחיל לשלב - אם כבר אנחנו אוספים נתונים – אז לעשות גם פילוח פנימי של קבוצות כמו האוכלוסייה הערבית או הנשים הערביות ואולי גם נשים אחרות, כך שנוכל, אם כבר אנחנו בונים משהו יותר שוויוני, אז שנתחיל מהתחלה עם איסוף הנתונים – לעשות שיעורי בית באיסוף נתונים על נשים ערביות, על נשים אתיופיות, ואז נוכל לבדוק את הרמות השונות של המצב בתוך התקצוב המגדרי.

עאידה תומא סלימאן: הדבר השני.

עאידה תומא סלימאן: נכון שזה טוב שבמשרדים יתחילו ללמוד מה זה תקציב מגדרי ויתחילו לעשות ביקורת או review לתקציב שלהם, אבל כדאי מאד שיגיעו אלינו אחר כך גם עם המלצות.

עאידה תומא סלימאן: זה לא מספיק לתת תמונת מצב קיימת.

עאידה תומא סלימאן: זה המצב הקיים.

עאידה תומא סלימאן: יש כך וכך נשים והן מקבלות שכר פחות.

עאידה תומא סלימאן: נו, מה ההמלצות?

עאידה תומא סלימאן: איך מתקנים את זה?

עאידה תומא סלימאן: כלומר, אוקי אנחנו עושים את ה-review, אבל מה עם הצעדים שגוזרים מהביקורת הזאת.

גילה גמליאל: זה כבר יהיה תפקידנו.

עאידה תומא סלימאן: אני יודעת.

עאידה תומא סלימאן: בסופו של דבר, כשנתחיל לדרוש את התיקונים, יגידו לנו זה תלוי בתקציבים.

עאידה תומא סלימאן: אז כבר מההתחלה, כשבונים את התקציב, שייקחו בחשבון שיש המלצות לתקן את המצב המעוות, שצריך לתקצב אותן בסופו של דבר.

עאידה תומא סלימאן: נכון?

גילה גמליאל: יופי, אני באמת מודה לכן.

גילה גמליאל: אני נאלצת ללכת.

עאידה תומא סלימאן: תודה רבה.

גילה גמליאל: תודה.

עאידה תומא סלימאן: ברוכות הבאות, חברות הכנסת.

עאידה תומא סלימאן: אני רוצה לבקש מגברת ברברה סבירסקי.

עאידה תומא סלימאן: אתם הרמתם את הדגל ממש בהתחלה ולכן אני רוצה לתת לכם את זכות הדיבור, בבקשה.

עאידה תומא סלימאן: 4 דקות.

<ברברה סבירסקי: קודם כל אני רוצה לברך אותך ולהגיד כמה שעושה לי טוב לראות אותך יושבת פה וכמה עשה לי טוב לראות אותך יושבת שם בקדנציה הקודמת.

<ברברה סבירסקי: זה תענוג צרוף.

<ברברה סבירסקי: שנית, אני רוצה לברך את משרד האוצר, שבשנת 2004, כשבאנו לבקר, הסתכלו עלינו כאילו שאנחנו ממאדים.

<ברברה סבירסקי: מה זה?

<ברברה סבירסקי: ועכשיו הם באמת מניעים את התהליך ואני רוצה להגיד כל הכבוד ולהביע את הערכתי.

<ברברה סבירסקי: לגבי הערביות.

<ברברה סבירסקי: ניתוח מגדרי הוא לא ניתוח של נשים בגדול, כאילו שכולן אותו דבר.

<ברברה סבירסקי: ניתוח מגדרי אמיתי מסתכל על הקבוצות החברתיות בתוך השנים.

<ברברה סבירסקי: הוא לא מסתפק להסתכל רק מלמעלה ושנעשה את זה.

<ברברה סבירסקי: דבר שני, ניתוח מגדרי זה חלק מעשייה שנקראת Gender mainstreaming – הכנסת המגדר לזרם המרכזי.

<ברברה סבירסקי: ובכן, כשעושים את זה באופן אמיתי, הוא לא נמצא בפרק נפרד, אם כי צריך לעשות את זה בהתחלה כדי לעשות סדר, כדי להבין במה מדובר.

<ברברה סבירסקי: אבל בסופו של דבר זה צריך להיות חלק אינטגראלי של הצגת התקציב כולו, וכך זה בתקציב בברלין למשל, וזו דוגמא שאפשר ללמוד ממנה.

<ברברה סבירסקי: עוד שתי הערות.

<ברברה סבירסקי: הערה אחת, שצריך לזכור, צריך לראות את הכסף ואחר כך צריך להעמיד את זה מול הצרכים.

<ברברה סבירסקי: כי לא תמיד 50% - 50 גברים ו-50 נשים, זה מה שדרוש.

<ברברה סבירסקי: לפעמים לגברים צריך יותר, ובדרך כלל הנשים צריכות יותר, אבל צריך לבדוק את זה.

<ברברה סבירסקי: זה לא מובן מאליו.

<ברברה סבירסקי: והערה אחרונה, אחרונה חביבה, אני רוצה להזכיר לכם שמרכז אדווה, שהתמחה בנושא הזה, עומד לרשותכם בכל עשייה שקשורה לניתוח בתקציב מגדרי.

<ברברה סבירסקי: תודה.

עאידה תומא סלימאן: יופי, כל הכבוד.

עאידה תומא סלימאן: גברת, ורד סויד, זכות הדיבור שלך, בבקשה.

<ורד סויד-פאר: אני באמת רוצה לשבח את אגף התקציבים בראשותה של יעל מבורך ושל הצוות שלה כולה.

<ורד סויד-פאר: אלון ליווה את התהליך וכאן נמצא איתי וכל חברי וחברות הוועדה, וכמובן את מרכז אדווה.

<ורד סויד-פאר: בעקבות עבודת הוועדה, הרשות לקידום מעמד האישה הצליחה לקבל תקן של כלכלן/כלכלנית ויצאנו במרכז ולהפתעתנו הגישו כ-100 מועמדים ומועמדות מועמדות.

<ורד סויד-פאר: בימים אלה מסתיים הליך הסינון של קורות החיים בהתאמה, וביום ראשון זה אמור לעבור לאגף הבחינות בנציבות.

<ורד סויד-פאר: אני חושבת שזו בשורה - שאשת מקצוע או איש מקצוע ילוו את הטיפול.

<ורד סויד-פאר: בשלב הזה אנחנו נותנים הדרכה למשרדים שמעוניינים.

<ורד סויד-פאר: השבוע ישבנו עם המשרד לאיכות הסביבה ונשמח לשבת עם כל משרד.

<ורד סויד-פאר: הצענו גם לאגף התקציבים, כמובן, לרכז את כל התקציבאיות והתקציבאים ליום מרוכז.

<ורד סויד-פאר: אנחנו מאמינות שבעקבות חשיפת הנתונים יהיה הרבה מאד מקום לשינויים ואני יכולה לתת דוגמא לדברים שנעשו בשנה שעברה, לא רק בניתוח תקציב מגדרי, אלא בכלל בניתוחים מגדריים.

<ורד סויד-פאר: במועצת הרשות השנייה הובלנו ביחד עם שר התקשורת, לאחר בדיקה של נוכחות נשים על המסך, את היוזמה שמועצת הרשות השנייה תובל על ידי אישה ויהיה בה רוב נשי.

<ורד סויד-פאר: דיברנו על זה שלא תמיד 50% זה מספיק.

<ורד סויד-פאר: למרות שהייתה התנגדות של השופט שבודק את המינויים – למה צריך לסטות מהנורמה של 50% - דיברנו על זה שזה גם מבחינת תיקון היסטורי וגם עבודה בנושאים המגדריים והצלחנו לשכנע בעקבות הנתונים.

<ורד סויד-פאר: אז שוב, לברך את כל העוסקים במלאכה.

<ורד סויד-פאר: החשיבות של זה שזה מדורג ושיש בחינה וולונטרית של המשרדים, יש לה יתרון.

<ורד סויד-פאר: כי מאחר שמדובר בתהליך הטעמה, אי אפשר לעשות בבת אחת את הכל.

<ורד סויד-פאר: אנחנו סוברות שיש מקום לתת למשרדים את התהליך של הגמישות, שזה כולל כמובן גם מקבלות שירותים.

<ורד סויד-פאר: לדוגמא, בגנים הלאומיים – לספור כמה נשים מגיעות לעומת גברים ולראות לכמה השירותים מגיעים.

<ורד סויד-פאר: מבחינתנו בוודאי שפילוח מגדרי כולל נשים ערביות, נשים מזרחיות, נשים חרדיות.

<ורד סויד-פאר: אנחנו יודעים שבתתי קבוצות יש הדרה כפולה של נשים מבחינת ההזדמנויות בכל הדברים.

<ורד סויד-פאר: אז תודה לך, גברתי יושבת הראש.

עאידה תומא סלימאן: תודה, תודה.

עאידה תומא סלימאן: גברת ורד סויד, אני חושבת שבהחלטות הממשלה ובזמנו גם בעניין תקצוב מגדרי, ניתנה לכם אחריות כבדה לעזור ולתדרך ולייעץ למשרדים השונים כרשות, בעניין התקציב.

עאידה תומא סלימאן: אני חושבת שמאד חשוב לבדוק - - -

<ורד סויד-פאר: ההדרכה הוטלה שם על שירות המדינה ולמרות זאת הרשות עושה את זה והגדילה לעשות והיא קולטת כלכלן או כלכלנית, שזה מעבר להחלטת ממשלה, למרות שעדיין לא עבר תקציב המדינה.

עאידה תומא סלימאן: אני רק לא שמעתי אם הוקמה ועדת ההיגוי שהומלץ עליה בזמנו על ידי הממשלה.

עליזה לביא: הוועדה היא הוועדה עצמה שנמצאת באוצר.

עליזה לביא: זאת ועדת ההיגוי.

עאידה תומא סלימאן: לא, חוץ מהוועדה שבעצם הביאה להחלטה הזו, הגישה את ההמלצות והממשלה קיבלה את ההחלטה, הייתה המלצה נוספת, לצורך ביצוע העניין והבקרה על הניתוח המגדרי, שתוקדם ועדת היגוי.

עאידה תומא סלימאן: זו הייתה אחת מההמלצות בהחלטת הממשלה, בזמנו.

עאידה תומא סלימאן: בגלל זה אני שאלתי אם הוקמה הוועדה.

עליזה לביא: לא, גברתי, היא לא הוקמה.

עליזה לביא: אני רק מזכירה לך שהדברים נקטעו באמצע.

עליזה לביא: יצאנו לבחירות, הכל נקטע באמצע.

עליזה לביא: אני באמת רוצה לחזור.

עליזה לביא: לא ציינתי בראשית דברי את העבודה המשותפת עם הרשות, עם ורד ועם כולם.

עליזה לביא: תראי, הכל נעשה כאן מתוך רצון להרים את זה, מתוך רצון לבוא ולתקן באמת, אבל צריך לראות איך אנחנו מכניסות את זה.

עליזה לביא: את יודעת, בגלל המציאות הפוליטית במדינת ישראל, שכל שנתיים בממוצע מתחלפת פה ממשלה, הדברים נקטעים באמצע, לא רק בהקשר הזה, אבל בטח ברך נולד, ששנים רצינו שהוא ייוולד.

עליזה לביא: אז כאן זה המקום לאגום את כל הידע.

עליזה לביא: זה לא בחקיקה, גברתי, אני מזכירה לך.

עליזה לביא: ולכן הדיון המהיר שביקשתי היום, הוא שבועיים לפני שהתקציב מוגש, כי אין לנו חוק.

עליזה לביא: אני כן חושבת שבאיזה שהוא שלב נצטרך להעביר את זה בחקיקה, אחרי שנטמיע את העניין, אבל כרגע אין לנו חוק וצריך לאגום את כל הכלים ביחד, גם הרשות, גם הנציבות, גם האוצר, וכמובן היום שיש לנו שרה - - -

עאידה תומא סלימאן: נכון, נכון, בגלל זה נתתי את רשות הדיבור לגברת ורד סויד, כי הרשות היא אחד המשאבים שיכולים לעזור בעניין הזה.

עאידה תומא סלימאן: בגלל זה גם אפשרתי לנציגות החברה האזרחית.

עאידה תומא סלימאן: לפני שנכנסתי לכנסת הייתי מעורבת בקואליציית הארגונים והארגון שניהלתי היה חלק מהקואליציה.

עאידה תומא סלימאן: כלומר, אני מבינה שצריך את המשאבים, אבל אם כבר הייתה המלצה כזו, אני חושבת שמן הראוי - - - יש לכם תשובה בנושא?

<אלון אטקין: שוב, יש עיכוב כתוצאה מעצירת התקציב, כתוצאה מעצירה של החלטות.

<אלון אטקין: יש כל מיני המלצות שצריכות להתממש – יציאה לגוף חיצוני שיעבוד עם המשרדים, ייעצנו לגבי אפשרות לתת מספר מלגות.

<אלון אטקין: יש כל מיני המלצות שאנחנו רוצים שיתממשו והן תתממשנה בהמשך.

עאידה תומא סלימאן: אוקיי, אז התפקיד שלנו בעצם בוועדה הזו, הוא גם כן לעשות בקרה ולבדוק אם ההמלצות מתקיימות.

עאידה תומא סלימאן: נכון, היו בחירות, אבל בכל זאת, למרות הבחירות, יש תקציב שעובדים עליו.

עאידה תומא סלימאן: אז כדאי גם לנסות ליישם את ההמלצות מסביב.

עאידה תומא סלימאן: אני חושבת שאחת מההמלצות שלי, בסיכום בסוף, תהיה ליישם את ההמלצות שהממשלה בעצמה הציעה.

עאידה תומא סלימאן: אני אתן את זכות הדיבור לחבר הכנסת יוסף ג'אברין.

עאידה תומא סלימאן: ננסה לגוון ולתת בהמשך גם לאורחים את זכות הדיבור וגם לחברי וחברות הכנסת.

עאידה תומא סלימאן: בבקשה.

יוסף ג'בארין: תודה לכבוד יושבת הראש.

יוסף ג'בארין: האמת היא שאני מצטרף לברכות על קיום הדיון ועל חשיבות הדיון.

יוסף ג'בארין: אני חושב שגם עליזה ועם עאידה מרגישות את ההתרגשות להגיע לדיון המהותי הזה, בסוגיה הזו.

יוסף ג'בארין: אני מניח שגם לארגון אדווה מגיעות ברכות על היזמה ועל הדחיפה כל הזמן.

יוסף ג'בארין: לגופו של עניין, כמה הערות.

יוסף ג'בארין: קודם כל אני חשוב שזה יכול להיות דיון היסטורי, בלי להגזים, אם הוא יתפתח באמת כפי שמתוכנן.

יוסף ג'בארין: זאת אומרת שהוא יתרחב באופקים שאנחנו מדברים עליהם.

יוסף ג'בארין: קודם כל אולי לעגן את זה בחקיקה, שזה לא יישאר רק בגדר של החלטת ממשלה.

יוסף ג'בארין: אני רוצה להפנות את תשומת ליבכם שקיימת חקיקה שמתייחסת לוועדות הכנסת, שוועדת הכנסת שמתמודדת או שדנה בנושא תקציבי – חייבת להיות עם חוות דעת מטעם הרשות לקידום מעמד האישה.

יוסף ג'בארין: נכון, ורד?

<ורד סויד-פאר: כן.

יוסף ג'בארין: וזה לדעתי תוספת מאד משמעותית.

יוסף ג'בארין: מה שנקרא חוות דעת מגדרית.

יוסף ג'בארין: זו תוספת מאד משמעותית שבעצם משלימה את הדיון הזה.

יוסף ג'בארין: הערה שנייה, אני לא בטוח ש-10% ואחר כך 40% צריכים להישאר ככה, באופן כל כך חופשי למשרדים.

יוסף ג'בארין: אני חושב שבכל זאת צריך לתת הנחיות במה להתמקד בהתחלה וכדומה, כי בכל זאת אני מניח שנצבר ניסיון ויש ראייה מסוימת, כי יכול להיות שאם נשאיר את זה ככה עמום, זה ייתן מפלט לנתונים שהם קצת יבשים.

יוסף ג'בארין: סליחה למשרד המדע, אבל לראות ככה חלוקה מגדרית, אמנם זה חשוב, אבל זה לא נותן לנו את מלוא התמונה.

יוסף ג'בארין: הערה שלישית מתקשרת לדברים שאולי כבר נאמרו, אבל אני אדגיש אותם ואקשר את ההקשר הרחב יותר.

יוסף ג'בארין: אני רוצה לומר לכם שמאז ומתמיד חקיקה בתחום שוויון לנשים, הייתה חקיקה חלוצית כדי להגן על קבוצות אחרות.

יוסף ג'בארין: ואם ניקח את הדוגמא של ייצוג הולם, למשל, אז ההוראה בדבר הייצוג ההולם התחילה בנשים ואחר כך לאנשים עם מוגבלויות, אחר כך לאזרחים הערבים ובהמשך לבני העדה האתיופית.

יוסף ג'בארין: זאת אומרת, מה שאנחנו עושים כיום זו יכולה להיות דוגמא להרחבת המודל למקומות - - -

עאידה תומא סלימאן: לתקצוב מגזרי.

יוסף ג'בארין: לתקצוב מגזרי, אכן, ככותרת כלכלית, אבל יכול להיות גם שזה אפילו לתקצוב יותר מובהק.

יוסף ג'בארין: להגיד – במקביל לחוות דעת מגדרית שהיום משתמשים בה, אולי חוות דעת לשוויון בין יהודים לערבים.

יוסף ג'בארין: אני גם אוסיף אגב לשוויון המגזרי גם את העניין של מרכז-פריפריה, שמעמדה של האישה במרכז בישראל לא דומה למעמדה בפריפריה, ולכן זה עוד היבט שחשוב לזכור אותו בהקשר הזה.

יוסף ג'בארין: הייתי גם מוסיף את הצורך לעשות השוואה בין שנה לשנה.

יוסף ג'בארין: זאת אומרת אמנם מתקדמים ל-40%, אבל צריכה להיות גם הסתכלות משווה – לעומת מה שהיה שנה קודם – ולראות את השוני שמתקיים כאן.

יוסף ג'בארין: ככלל, וכהערה אחרונה, אמנם דיברנו על שוויון מגזרי, אבל אני חושב שמשרד האוצר ואולי גם לתשומת לב הרשות, חשוב שבכל פעם שאנחנו מתייחסים להוראות חוק או להחלטות ממשלה שמתקשרות לנשים, להכניס את המינוח – בקרב מגוון האוכלוסיות או מגוון הקבוצות בקרב נשים.

יוסף ג'בארין: זאת אומרת, אני חושב שאולי צריך לשמור את זה תמיד כקריטריון שצריך לקחת אותו בחשבון.

יוסף ג'בארין: ויש תקדימים כאלה.

יוסף ג'בארין: אני חושב שלמשל בחוק התרבות והאומנות, יש הוראה שמדברת לא רק על ייצוג, אלא על ייצוג של מגוון האוכלוסיות.

יוסף ג'בארין: כי יש כאן ביקורת, כבוד יושבת הראש, שאומרת שמהוראות ייצוג כלליות, נהנות דווקא הקבוצות החזקות בתוך אותה קבוצה.

יוסף ג'בארין: זאת אומרת, ייצוג לנשים – אז האישה אולי היהודייה, האשכנזייה שגרה בתל אביב.

יוסף ג'בארין: וזה אולי לא הייעוד המרכזי של אותה חקיקה.

יוסף ג'בארין: ולכן חשוב, לדעתי, לשים תשומת לב חזקה יותר לנושא של ההתפלגות הפנימית ולמגוון הקבוצות בתוך קבוצת הנשים.

יוסף ג'בארין: תודה רבה.

עאידה תומא סלימאן: תודה.

עאידה תומא סלימאן: אני חושבת שאלה הערות שראוי לקחת אותן בחשבון.

עאידה תומא סלימאן: אני רוצה לתת את זכות הדיבור לעורכת דין קרן גרינבלט, משדולת הנשים.

עאידה תומא סלימאן: לפני זה אומר שאני יודעת שנמצאים איתם נציגי המשרדים השונים או נציגי חלק מהמשרדים, למרות שהם לא נרשמו כדי להציג כלום, אני מבקשת מהם להזדהות ולתת לנו קצת סקירה מה קורה במשרדים שהם מייצגים.

עאידה תומא סלימאן: אם אפשר להירשם.

עאידה תומא סלימאן: כן, בבקשה.

<קרן גרינבלט: אני מעבירה את רשות הדיבור לד"ר מיכל סלע, מנכ"לית שדולת הנשים.

<מיכל סלע: רציתי לומר שתי נקודות חשובות שעלו מהדיון עד עכשיו.

<מיכל סלע: הראשונה היא ושוב, אנחנו ראינו פה דוגמאות ספורות, אבל הניתוח המגדרי צריך שיהיה ביקורתי.

<מיכל סלע: מה שאנחנו ראינו זה קצת יותר פילוח לפי מין, נגיד את זה ככה בבוטות, ולא, למשל בדוגמא של המלגות - מה גובה המלגה הממוצעת לנשים, מה גובה המלגה הממוצעת לגברים, כמה קיבלו.

<מיכל סלע: כלומר אנחנו צריכים את הניתוח המגדרי, שהוא יהיה ניתוח מגדרי ביקורתי.

<מיכל סלע: ושוב, כמובן לא ראיתי את כל הניתוחים, וזה רק על סמך מה שהודגם לנו כאן.

<מיכל סלע: הדבר השני שרציתי להדגיש, שמאד חשוב בעיני, שארגוני החברה האזרחית והארגונים שמתעסקים בתחום הזה, במגוון רחב ככל האפשר, יהיו שותפים לקביעה של הקריטריונים וההמלצות.

<מיכל סלע: אני חושבת שיושב אצלנו הרבה מאד ידע לגבי המקומות שמסתתרים מתחת למספרים, שהמספרים יכולים בהחלט להעלים.

<מיכל סלע: אני חושבת שאנחנו חוליה מאד מאד חשובה בדיאלוג הזה בוועדות היגוי ובקביעת הקריטריונים.

עאידה תומא סלימאן: תודה.

עאידה תומא סלימאן: פרופסור נורית ירמיה, המדענית הראשית במשרד המדע.

עאידה תומא סלימאן: דווקא היה לכם דיווח מאד מעניין ששייך משרד שלכם.

עליזה לביא: בשביל זה צריך ישיבה נפרדת.

מירב בן ארי: אני מתנצלת, אני חייבת ללכת.

מירב בן ארי: יש לי פגישה עם איגוד נבחרות הציבור ואני צריכה להמשיך לשם.

מירב בן ארי: תודה רבה על הדיון.

מירב בן ארי: אני חושבת שהוא נורא חשוב.

עאידה תומא סלימאן: תודה.

<נורית ירמיה: אכן, פרופסור נורית ירמיה, המדענית הראשית במשרד המדע, הטכנולוגיה והחלל ויושבת ראש המועצה הלאומית לקידום נשים במדע ובטכנולוגיה.

<נורית ירמיה: אני מבקשת קודם כל לברך את כולנו שאנחנו כאן.

<נורית ירמיה: זו כבר הישיבה השלישית שלנו ביחד, מאז השבועות האחרונים וזה נפלא.

עאידה תומא סלימאן: שלנו, אבל היום עוד ישיבות ועוד אנשים.

<נורית ירמיה: גם מדע וגם רווחה ועבודה ובריאות, והרבה מאד עבודה נפלאה שנעשית.

<נורית ירמיה: זה יופי שמגיע כלכלן.

<נורית ירמיה: צריך גם איש שיודע את - - -

<ורד סויד-פאר: כלכלנית.

<נורית ירמיה: כלכלנית, כלכלן, תחום הכלכלה.

<נורית ירמיה: גם סטטיסטיקה, כיוון שאחד הדברים המדהימים היה כשנכנסתי למשרד וראיתי מלגות רמון ואשכול וכל גבר-גבר במדינת ישראל יש על שמו מלגות שפתוחות גם לנשים וגם לגברים.

<נורית ירמיה: 250,000 ₪ כל מלגה לשלוש שנים ומלגות נשים ומיעוטים – בין 20,000 ל-40,000 ₪ לשנה אחת, לכן המספר.

<נורית ירמיה: זה נגמר.

<נורית ירמיה: שבועיים אחרי שנכנסתי זה שונה.

<נורית ירמיה: יש לנו מלגות היום של 250,000 ₪ על שם שולמית אלוני לנשים, 2.5 מיליון.

<נורית ירמיה: זה הזמן לומר גם שהשר דני דנון נכנס והכריז על השנה הבאה כעל השנה של קידום נשים במדינה.

<נורית ירמיה: כרגע התקציב, הבקשה התקציבית היא ל-30 מיליון שקלים רק לטובת המועצה לקידום נשים במדע ובטכנולוגיה, לעומת בקושי 5 מיליון שקלים שהוקדשו לתחומים הנ"ל.

<נורית ירמיה: הדו"ח הזה של קידום וייצוג נשים, שחברת הכנסת לביא התייחסה אליו, הוגש ביום ראשון על ידי פרופסור רות ארנון לשר וליו"ר מל"ג וגם באקדמיה הפערים הם גדולים ביותר.

<נורית ירמיה: במשרד כרגע אנחנו מתכוונים לעזור בכל הכלים שעומדים לרשות המכרז.

<נורית ירמיה: זה מלגות, זה מענקי מחקר, זה מרכז ידע שייצא קול קורא לגביו, זה תכניות ותוכנות ללמידה, בכל מה שקשור להטיה לא מודעת, כיוון שמה שאנחנו פעמים רבות יודעים, זה שאין כוונות רעות.

<נורית ירמיה: פשוט אף אחד לא חושב על זה ואף אחד לא רואה, וברגע שהזרקור מופנה – אזי פתאום יש איזה שהוא שינוי.

<נורית ירמיה: אני מבקשת גם לציין שמשרד המדע אמון על דיווח לאיחוד האירופאי, לארגון שנקרא She figures, ואנחנו אמורים להעביר נתונים לגבי ייצוג הנשים בכל הרמות, גם בכל הקשור לממשלה, לאקדמיה, לתעשייה ולמגזר השלישי.

<נורית ירמיה: עד עכשיו הצלחנו להעביר בעיקר של המדע.

<נורית ירמיה: בממשלה עכשיו יותר ויותר אפשר.

<נורית ירמיה: אני שמחה לבשר שעופרה שטראוס לקחה על עצמה להוסיף לעבודה ששטראוס עושה ביחד עם שדולת הנשים, ולעזור לנו לאסוף את כל המידע שצריך לתעשייה וגם למגזר השלישי.

<נורית ירמיה: ומה שחשוב זה לא רק לעשות את הניתוחים, אלא גם להקצות תקציבים.

<נורית ירמיה: אני רק אסיים ואומר שאנחנו כרגע במשרד – מגדר ומגזר.

<נורית ירמיה: אין שום סיבה שהשניים לא ילכו יחדיו.

עאידה תומא סלימאן: תודה.

עאידה תומא סלימאן: אני מאד מקווה, כי אם כבר מדברים על אקדמיה, אם נכנס ונבדוק מה התמונה עם נשים ערביות באקדמיה, כמובן ערבים בכלל, אבל נשים ערביות באקדמיה – נגיע אולי ל-0.00 ואולי 0.001 בסוף.

<נורית ירמיה: יש לנו את כל הניתוחים במשרד למגדר ולמגזר.

<ורד סויד-פאר: אנחנו בדקנו בחבר נאמנים ובוועד המנהל והתמונה מאד קשה במגזר הערבי.

עאידה תומא סלימאן: אני גם מדברת על הסגל.

עאידה תומא סלימאן: הסגל זה אות מביש.

עאידה תומא סלימאן: אני רוצה לתת את זכות הדיבור, אם כבר דיברנו על משרדים ונציגי משרדים, לעורכת דין שרון מאיר, יועצת המנכ"ל לקידום מעמד האישה, משרד התיירות, בבקשה.

<שרון מאיר: בוקר טוב.

<שרון מאיר: אני יועצת מנכ"ל לקידום מעמד האישה במשרד התיירות.

<שרון מאיר: אני חושבת שקהל היעד שלכם כלפי התקציבאים זה קהל יעד טוב ונכון, אבל יש לכם כבר שגרירים - או שגרירות יותר נכון, נכון להיום - בכל אחד מהמשרדים ואתם לא מנצלים אותנו מספיק.

<שרון מאיר: לנו אין סמכות להגיע לישיבות הנהלה גרעיניות באופן כזה שאנחנו יכולות להשפיע על התקציב של המשרד או להתייחס להיבטים של תקציב המשרד.

<שרון מאיר: אני חושבת שאם הייתה לנו סמכות, או לפחות החלטת ממשלה שאומרת – אתם תשבו שם ואתם תהיו העיניים שלנו שם, הדברים היו נראים אחר.

עאידה תומא סלימאן: את מתכוונת ליועצות?

<שרון מאיר: לכל הממונות על מעמד האישה, שהיום הן מכונות יועצות מנכ"ל.

<שרון מאיר: יש לנו בפורום הזה יכולת להתייחס גם לתקציב המשרד פנימה וגם לתקציב המשרד החוצה.

<שרון מאיר: גם בהתקשרויות, כשאנחנו רואות התקשרויות, אז להשפיע גם על אמות המידה שיהיו מגדריות, על המון דברים שיש לנו יכולת להשפיע, שאם אנחנו לא נמצאים שם, אז גם אתם לא נמצאים שם.

<שרון מאיר: זאת הצעה שלי וזה ההיבט שלי.

עאידה תומא סלימאן: תודה על ההערה ועל ההארה.

עאידה תומא סלימאן: אני חשובת שההמלצה במקומה.

עאידה תומא סלימאן: אנחנו נראה מה אפשר לעשות עם זה לקראת סוף הישיבה.

עאידה תומא סלימאן: אני נותנת את זכות הדיבור למר פנחס קליין, מעבד בכיר וניתוח סטטיסטי, משרד החינוך, בבקשה.

<פנחס קליין: בוקר טוב.

<פנחס קליין: בשיתוף פעולה עם משרד האוצר באמת נכנסנו לתוך הצעת התקציב של שנת 2015 בפרק של ניתוח מגדרי של הצעת התקציב, פרק מכובד מאד.

<פנחס קליין: אנחנו התייחסנו ל-55% מתקציב המשרד בניתוח, כאשר שמנו לנגד עינינו את התשומה מול התפוקה.

<פנחס קליין: דוגמאות: מכיוון שהיה חסר פה מתודולוגיה אחידה איך להציג את הפרק, אנחנו בחרנו את זה מבחירה שלנו.

<פנחס קליין: הצגנו את כוח האדם במשרד, כוח האדם של המורות ובמקביל את התפוקה, סוג של תפוקה דרך שיעורי זכאות לבגרות בין בנות לבנים.

<פנחס קליין: לפי דעתי יש עוד מה להרחיב במתודולוגיה שהיא תהיה אחידה לכל המשרדים, כי ממה שאני ראיתי, כל המשרדים מדווחים מפסקה קטנה ועד פרקים שלמים בחוסר הלימה.

<פנחס קליין: לדעתי כדאי לשים על זה את הדגש, על ההדרכה למשרדים – איך להציג את הניתוח.

<פנחס קליין: אנחנו עדיין בשלב של הצגת הנתונים, אני לא מדבר על קביעת המדיניות, שהמשרדים עדיין לא נמצאים שם.

<פנחס קליין: במקביל להחלטות הממשלה השונות, המשרד מקצה תקציבים לאוכלוסיות שצריכות את זה.

<פנחס קליין: למשל לגברים חרדים ולנשים ערביות.

<פנחס קליין: אנחנו כן נמצאים שם, מקצים להם תקציבים.

<פנחס קליין: יותר מזה יש עוד מה להרחיב, אבל זה נראה לי מספיק.

עאידה תומא סלימאן: טוב, תודה.

<קריאה: איך באה לידי ביטוי הקצאת התקציבים?

<פנחס קליין: הקצאת התקציבים באה לידי ביטוי בכך שיש החלטות ממשלה לקידום נשים במגזר הבדואי.

<פנחס קליין: במהלך חמש השנים האחרונות הוקצו להן תקציבים, אם זה למשל לבנות בחינוך הטכנולוגי במגזר הבדואי ובמגזר הדרוזי ובמקביל גם בציבור החרדי.

<פנחס קליין: זה הכל בהיבט של שוק התעסוקה.

<פנחס קליין: מכיוון שה-OECD ממליץ לצמצם פערים באוכלוסייה במדינת ישראל, אז שתי הקבוצות הללו סומנו כקבוצות שוליים ויש לסייע להן להיכנס.

<פנחס קליין: משרד החינוך הוא כלי מרכזי בהכנסה למעגל העבודה ובלתת את הכלים הללו, ובאמת גברים חרדים נכנסים דרך המחוז החרדי במשרד החינוך ודרך תכניות לבנים חרדים נושרים.

<פנחס קליין: יש תהליך שמתבצע עכשיו, בו מוקנות יחידות שמתמקדות בהם, כמו למשל תיכונים חרדים שילמדו לבגרות, חיזוק לימודי ליבה – כל התהליכים האלה באים לידי ביטוי בתקציב.

עאידה תומא סלימאן: תודה.

יוסף ג'בארין: טוב שיש את ה-OECD.

עאידה תומא סלימאן: בהרבה דברים כנראה, למרות העמדה העקרונית, אנחנו אומרים טוב שיש את ה-OECD.

<ורד סויד-פאר: מלגות לנשים בדואיות התחילו לפני ההצטרפות ל-OECD.

<ורד סויד-פאר: זה כבר הרבה שנים.

עאידה תומא סלימאן: אני נותנת את זכות הדיבור לחברת הכנסת מרב מיכאלי.

מרב מיכאלי: תודה רבה, עאידה.

מרב מיכאלי: בוקר טוב.

מרב מיכאלי: אני קודם כל מברכת את עצמי שזו פעם ראשונה שלי בישיבה שלך, מאז שאת בוועדה.

עאידה תומא סלימאן: פספסת המון, אני צריכה להגיד לך.

מרב מיכאלי: אני יודעת.

מרב מיכאלי: זה התפקיד החדש, הוא גורם לי להפסיד הרבה דיונים חשובים ומעניינים.

מרב מיכאלי: ברכות, ברכות, ברכות.

מרב מיכאלי: אני מאד מאד מאושרת ואת יודעת שאני חושבת שאת האישה הנכונה במקום הנכון ואחת הדוגמאות הבולטות לאירוע כזה.

מרב מיכאלי: דבר משמח בפני עצמו.

מרב מיכאלי: על הנושא הזה צריך להגיד קודם כל ברכות גם על הדיון המצוין וגם כמובן לחברת הכנסת עליזה לביא, שיש לה זכויות יסוד בהנעת התהליך באוצר, בעובדה שבכלל קמה ועדה ושהוועדה עשתה עבודה ושהמשרד כל כך מושקע ומחויב לדבר הזה, אז באמת ח"ח גדול.

מרב מיכאלי: אלף תמיד לבוא לוועדה זה אושר.

מרב מיכאלי: זה כמו בבית.

עליזה לביא: זה המקום, אם את כבר בוועדה, לברך אותך על התפקיד החדש, כיושבת ראש הסיעה.

מרב מיכאלי: תודה רבה.

מרב מיכאלי: אתן רואות, טוב שבאתי.

מרב מיכאלי: בקיצור, אני רוצה להגיד, ישבנו פה, אני הרי הגשתי בכנסת הקודמת את הצעת החוק לתקצוב מגדרי, שהיא עולה מאד בקנה אחד עם מה שהאוצר כבר עובד עליו ואנחנו נגיש אותה מחדש.

מרב מיכאלי: אני מקווה שהפעם, בגלל שאת באופוזיציה, תוכלי להצטרף להצעה גם.

עליזה לביא: דיברנו על העניין הזה של החלטת ממשלה ושל חקיקה.

עליזה לביא: יש פה עכשיו מתווה עד שנת 2018.

עליזה לביא: נראה.

עליזה לביא: אנחנו פה בשביל זה.

עאידה תומא סלימאן: אתם תקיימו ישיבה.

מרב מיכאלי: אני לא רוצה להכביר מילים שבטח נאמרו כאן, דברי טעם רבים לפני שבאתי ואני חושבת שכולנו מסכימות לחשיבות המאד מאד גדולה שיש לתקצוב המגדרי בכל הרמות, גם ברמה ההצהרתית, גם ברמה התודעתית, גם ברמה המעשית-המוחשית, של היכולת באמת לעשות בסופו של דבר חברה יותר שוויונית, חברה יותר טובה, חברה שהיא יותר טובה לכולנו, לכולם.

מרב מיכאלי: לא אחד על חשבון השני, אלא להיפך.

מרב מיכאלי: כך שכולן וכולם יוצאות מורווחות ומורווחים.

מרב מיכאלי: זה דבר שאני רואה בו קו מנחה מאד משמעותי בכל העבודה, גם שלי, אם כך אני חושבת שבכלל ההנהגה צריכה לעבוד.

מרב מיכאלי: באמת לשאוף למקסימום רווח, למקסימום ציבור ואני מאד מאמינה שתקצוב מגדרי הוא דרך מרכזית לעשות את הדבר הזה ולהגיע לתוצאה הזאת.

מרב מיכאלי: אז שוב, ברכות עאידה ותודה רבה.

עאידה תומא סלימאן: תודה.

עאידה תומא סלימאן: חברת הכנסת רויטל סויד.

עאידה תומא סלימאן: תסלחו לי כולן, אנסה לתת כמה שאפשר לכל מי שנרשמה, אבל תצטרכו לקצר לשתי דקות.

רויטל סויד: בוקר טוב.

רויטל סויד: אני אעשה את זה רק בדקה, לא בשתי דקות.

רויטל סויד: אני לא חברה בוועדה, לצערי.

רויטל סויד: אני חברה בוועדת חוקה, חוק ומשפט, אבל מאד חשוב לי להיות פה, עאידה.

רויטל סויד: יש לי איזו שהיא תחושה שכשאני מגיעה, וזה הדיון השני שאני משתתפת בו, שכשאני מגיעה בעצם הדברים מתנהלים כל כך יפה ונכון, לא רק במובן של הניהול, אני מתכוונת גם במובן של העשייה.

רויטל סויד: כי אם אני ככה יושבת ואני שומעת, אז הנושא עלה באמצעות חברת הכנסת עליזה לביא במושב הקודם ואכן נכנס לקבלת החלטה ופה יש לנו עכשיו ישיבת מעקב ושמענו גם ממך לגבי הקצאת 30 מיליון במקום 5 מיליון שקלים שהיו בעבר, וממשרד התיירות שמבקשים בואו תפנו אלינו.

רויטל סויד: למעשה, אנחנו נמצאים פה באיזה שהוא דיון שהוא דיון מעקב, אבל הוא מראה על התקדמות מאד מאד יפה ואין לי אלא לברך על זה.

רויטל סויד: אז אין הרבה מה להוסיף, רק תודה רבה, עאידה, על העלאת הנושא ועל העובדה שאנחנו באמת בכיוון הנכון.

רויטל סויד: אין ספק שאנחנו חייבים לפעול לשם שוויון מגדרי, על זה אנחנו בכלל לא מדברות.

רויטל סויד: זה ברור וזאת נקודת המוצא של הדיון בכלל ושל קיומנו ומהותנו בכלל.

רויטל סויד: וכמובן תקצוב, שהוא היום הכרח.

רויטל סויד: אני שמחה לשמוע את הדברים שאנחנו שומעים פה היום.

רויטל סויד: אין לי ספק שבישיבת המעקב הבאה, נשמע על התפתחויות חיוביות.

עאידה תומא סלימאן: אני מאד מקווה.

רויטל סויד: אני חוזרת לוועדת חוקה, חוק ומשפט.

עאידה תומא סלימאן: בסדר, תודה.

עאידה תומא סלימאן: עורכת הדין סימה פרי, יו"ר איגוד נבחרות הציבור ברשויות המקומיות בישראל.

עאידה תומא סלימאן: אתן הגשתן נייר עמדה, הייתה פה תמצית שאני מאד אהבתי.

עאידה תומא סלימאן: תתמקדי בזה, זה יהיה מצוין.

<סימה פרי: מעולה.

<סימה פרי: אז קודם כל אני באמת רוצה לברך אותך על קיום הוועדה הזאת וכמובן את חברת הכנסת עליזה לביא, קודמתך בתפקיד, על הדיון החשוב הזה לגבי תקציב בראייה מגדרית.

<סימה פרי: אני גם רוצה לברך על שיתוף הפעולה הפורה עם השרה גילה גמליאל ועל כך שמתעלים על שיקולי אופוזיציה-קואליציה, וממשיכים לקדם את הנושא הזה, שהוא כל כך בנפשנו.

<סימה פרי: איגוד נבחרות הציבור ברשויות המקומיות כשמו כן הוא, הוא מאגד את נבחרות הציבור ברשויות המקומיות.

<סימה פרי: והסיבה שהגשתי את נייר העמדה וביקשתי לדבר, היא שאני רוצה לומר שאי אפשר לנתק את תקציב המדינה מהתקציבים של הרשויות המקומיות, מכיוון שתקציב המדינה למעשה מזין את התקציבים של הרשויות.

<סימה פרי: למעשה, התקציב המוניציפאלי הוא זה שמשפיע באופן ישיר על חיי היום יום של התושבים ברשות המקומית והוא מהווה את הזרוע היישומית-הביצועית של השלטון המרכזי.

<סימה פרי: כלומר, התושבים מקבלים את מרבית השירותים הממלכתיים, באמצעות המערכות של השלטון המקומי.

<סימה פרי: זה לא סוד שיש רשויות רבות שבכלל הנושא והאג'נדה של תקציב מגדרי או שוויון מגדרי, לא נמצא בהן, ולכן החשיבות היא לדבר לא רק על תקציב המדינה, אלא לראות איך כל הנושא הזה משתלב גם בתקציבים של הרשויות המקומיות.

<סימה פרי: מאחר שיש לי רק שתי דקות לדבר ואני לא רוצה לגזול מזמנם של אחרים, אז אני אומר רק שצרפתי לנייר העמדה את האמנה האירופאית לשוויון מגדרי ברשויות המקומיות.

<סימה פרי: תרגמנו אותה לעברית בראייה ישראלית, בעיניים ישראליות, וההצעה שלנו היא לאמץ את אותה אמנה אירופאית, שמדברת על כל נושא ונושא, על כל תחום ותחום – חינוך, רווחה, ביטחון וכו', ופשוט להמליץ בפני הרשויות, כמובן גם הכנסת והממשלה, לאמץ את אותה אמנה בראייה ישראלית.

<סימה פרי: וגם מעבר לכך, לתת תקציבים ולקחת את אותה אמנה כתכנית לתקצוב של הרשויות המקומיות, לתקצב גם בתקציב של הרשות ולתת את התקציב הנכון.

<סימה פרי: כי אם לא יהיה תקציב לנושא הזה כדי שבאמת יוכלו לאמץ את התוכנית הזאת ואחר כך לקדם אותה, זה לא יקרה.

<סימה פרי: כי הרשויות מעצמן לא תתנה את הכסף הזה.

עאידה תומא סלימאן: חד משמעית.

עאידה תומא סלימאן: אני חושבת שהרשויות המקומיות הן נתח די גדול מתקציב משרד הפנים ואם משרד הפנים ירצה להגיע למטרה של 100% תקציב מגדרי אצלו, הוא חייב לעגן את זה וחייב לדרוש את זה.

עאידה תומא סלימאן: ולא רק הוא, אלא כל המשרדים בעצם לשם הפעילויות של המשרדים השונים.

עאידה תומא סלימאן: בהתחלה אפשר לעבור על זה רק בעניין כוח אדם, או כוח אישה, אבל אחר כך, כשנרצה להגיע ל-100%, זה חייב להיות מיושם על שאר התכניות של המשרדים.

<סימה פרי: יפה.

<סימה פרי: תודה רבה ואנחנו עומדים לרשותכם בכל מה שאפשר.

<סימה פרי: כדי לעזור בזה.

עאידה תומא סלימאן: תודה.

עאידה תומא סלימאן: גברת ליאת גור, התאחדות המלאכה והתעשייה.

<ליאת גור: אני אשתדל לקצר.

<ליאת גור: אני רוצה לשים איזה שהוא זרקור על הפוטנציאל הכלכלי העצום שטמון בעניין הזה ולהצטרף לבקשה להמלצות ולמעקב משנה לשנה ולתת דוגמא קטנה מהדו"ח של הוועדה.

<ליאת גור: האיחוד האירופאי קרא לעסקים של נשים Multi billion Opportunity ומדובר פה על מאות מיליוני שקלים של פוטנציאל כלכלי שלא ממומשים.

<ליאת גור: ואם מסתכלים לדוגמא בניתוח המגדרי של הרשות לעסקים קטנים, רואים שנשים נעזרות הרבה יותר מגברים בכלי הסיוע של מעוף - 60% לעומת 40% גברים.

<ליאת גור: אבל כשבאים לאפיקי מימון, פתאום שיעור הנשים יורד ל-33%.

<ליאת גור: וכשמסתכלים על הטבלה הקטנה, של כמה נשים ביקשו הלוואה מהקרן לעסקים קטנים וכמה גברים – זה 1,600 נשים לעומת 12,000 גברים.

<ליאת גור: מדהים.

<ליאת גור: כל המשתנים המתערבים שנכניס לא יסבירו את הפער העצום הזה.

<ליאת גור: אצלנו במשרד, עם מחשבון פשוט, גם שמנו לב שנשים מבקשות 200,000 שקלים וגברים מבקשים 600,000 שקלים, למרות שהקרן נותנת רק חצי מיליון.

<ליאת גור: הם מבקשים.

<ליאת גור: ועם מחשבון פשוט אפשר לעשות מטבלה כזאת כאלה מטעמים, ורק 10% ובלי לעקוב אחרי זה משנה לשנה, חבל.

<ליאת גור: כי שינויים קטנים בטבלה הזאת ובהקצאות של תקציבים, או יועץ לענייני מימון שיקצו לנשים ברשות לעסקים קטנים, יכולים לחולל נפלאות.

<ליאת גור: אנחנו מדברים על שיעור זעום של נשים היום שיש להן עסקים קטנים.

<ליאת גור: מדברים על פוטנציאל ענק, אם אנחנו מדברים על פריפריה, על נשים במגזרים שונים.

<ליאת גור: העניין של המלצות, של מעקב, של להוציא גם מהנתונים עצמם את כל החישובים שניתן – כמה הלוואות לקחו, מי לקח הלוואות – פריפריה ומרכז – זה יכול לתת תוך שנה-שנתיים ממש תשואה כלכלית משמעותית.

עאידה תומא סלימאן: תודה.

עאידה תומא סלימאן: כשהגענו לפה למדנו חברי כנסת חדשים, שבשתי דקות אפשר לומר המון.

עאידה תומא סלימאן: לא ידענו את זה קודם.

עאידה תומא סלימאן: אני לא ידעתי.

עאידה תומא סלימאן: כאורחת של הוועדה תמיד הרגשתי שהזמן לא מספיק.

עאידה תומא סלימאן: אז אני מאד מבקשת, בשתי דקות, תתמקדו.

עאידה תומא סלימאן: בואו נעשה תרגיל כזה.

עאידה תומא סלימאן: נותרו לנו חמש דקות, אנחנו ממש בספירה לאחור.

עאידה תומא סלימאן: אני רוצה לתת את רשות הדיבור לגברת מירי שניאורסון.

<מירי שניאורסון: שמי מירי שניאורסון, אני אשת תקשורת ואשת עסקים חרדית.

<מירי שניאורסון: קודם כל אני רוצה להגיד תודה לעליזה לביא.

<מירי שניאורסון: בשנתיים האחרונות קדמת אותנו, לפחות העלית אותנו, וכשאני אומרת אותנו – זה הנשים החרדיות – על השולחן.

<מירי שניאורסון: המון יוזמות ברוכות ואני מבקשת שנמשיך עם זה הלאה, שזה לא ייקטע.

<מירי שניאורסון: התחיל איזה שהוא תהליך בלתי רגיל וכששמעתי את חבר הכנסת מדבר ושמעתי אותך מדברת, אז בעצם דיברתם על נשים ערביות.

<מירי שניאורסון: מה שאני רוצה לעשות - - -

עאידה תומא סלימאן: אמרתי גם חרדיות ואתיופיות.

<מירי שניאורסון: נכון.

<מירי שניאורסון: אני רוצה להמשיך את התהליך.

<מירי שניאורסון: התחיל תהליך בלתי רגיל עבור נשים חרדיות - - -

יוסף ג'בארין: גם אנחנו רוצים.

<מירי שניאורסון: כיוון שאני עיתונאית, אז אני חוקרת כל מיני תופעות ורק איזו דוגמא קטנה למה זה כל כך חשוב להרחיב ולפעמים אפילו צריך לתת אפליה מתקנת לנשים חרדיות.

<מירי שניאורסון: הייתי במקלט של נשים חרדיות מוכות.

<מירי שניאורסון: רובכם לא יודעים בכלל שיש כזה מקלט.

<מירי שניאורסון: לצורך העניין, אם במקלט של נשים שהן לא דתיות יש 10 נשים ו-10 ילדים, במקלט של נשים חרדיות יש 10 נשים ו-40 ילדים וצריך כשרות מיוחדת והתקציב לראש הוא אותו תקציב.

<מירי שניאורסון: אז אני לא רוצה לומר שהם מתים ברעב, אבל המצב שם הוא מאד קשה.

<מירי שניאורסון: אז זו רק דוגמא אחת מיני כמה - השכלה, תעסוקה, ילדים - והאישה החרדית היא בעצם האמא, מנהלת הבית, מנהלת את המשפחה, אחראית בעצם על כל העתיד והגידול ואני חושבת שצריך לתת לזה מקום גדול.

<מירי שניאורסון: אני אשמח לעשות מה שצריך עבור זה.

עאידה תומא סלימאן: אנחנו בוועדה מכינות ישיבה מיוחדת בנושא של נשים חרדיות כדי להמשיך את הדרך הזו.

עאידה תומא סלימאן: אני מהתחלה אמרתי שאני מחויבת לנושא.

עאידה תומא סלימאן: אני יודעת שיש לפעמים גם הרבה דמיון בנושאים שאנחנו כנשים ערביות מדברות עליהן, לבין מה שיש לנשים החרדיות.

עאידה תומא סלימאן: אל תדאגי, זה יהיה על סדר יומי.

עאידה תומא סלימאן: אין מה להגיד.

<מירי שניאורסון: אני באופן אישי מכירה לפחות 30 ארגונים עבור נשים חרדיות - - -

עאידה תומא סלימאן: אז אני מאד מבקשת ממך להעביר את הרשימה אחר כך.

עליזה לביא: את ממשיכה עם המשקיפות?

עליזה לביא: את מזמינה אותן?

עאידה תומא סלימאן: אנחנו מזמינות את כולן.

עליזה לביא: יופי, כל הכבוד.

עאידה תומא סלימאן: תודה.

עאידה תומא סלימאן: גברת דפנה אבן, מזכירות ארגון הגננות.

עאידה תומא סלימאן: קצר ולעניין.

<דפנה אבן: אז הקצר ולעניין יהיה שאני פשוט מצטרפת לברכות ובזה מסיימת את הברכה.

עאידה תומא סלימאן: יופי, זה מה שנקרא קצר.

<דפנה אבן: אני יושבת כאן בתקן של שני כובעים.

<דפנה אבן: אני גם נציגת ארגון גננות מחנכות וגם נציגת קואליציה שני אחוזים תקציב, שדגשיו הם חינוך, בריאות ודיור, ובאמת רוצים לקדם את הנושא.

<דפנה אבן: בנושא הגננות, אני רוצה לומר שלא צריך לספר כי כולם יודעים ואפילו במצגת לא היה ציון על זה, שאחוז ניכר מעובדי ההוראה הן נשים.

<דפנה אבן: אז אולי זה מסביר את הנתון העצוב שפורסם השבוע בתקשורת, שלפי נתוני ה-OECD שכר עובדי ההוראה בארץ הוא נמוך ב-20% בהשוואה לעובדי הוראה במדינות ה-OECD.

עאידה תומא סלימאן: ויש הבדל בין שכר מורות לבין שכר מורים.

עאידה תומא סלימאן: אנחנו קיימנו על זה דיון מיוחד פה.

<דפנה אבן: לא רק זה.

<דפנה אבן: יותר עצוב הוא ששכר הגננות הוא עוד יותר נמוך משכר המורים.

<דפנה אבן: אני מאד מאד שמחה שהנציג של משרד החינוך בענייני כספים יושב פה, כי הייתי שמחה שמשרד החינוך יבדוק מה קורה עם שכר הגננות החרדיות, שבעניין מגדר, אם כבר מדברים פה, מגדר בתוך מגדר, יש שם פגיעה אנושה וגם את זה צריך לבדוק.

עליזה לביא: זה לא רק הגננות, זה גם הסייעות וכמו שאת יודעת, נדרשנו לעניין, וכמו שאת יודעת, לצערי הרב, משרד החינוך לא אחראי על כל העמותות, גם אלה שהוא מתקצב.

עליזה לביא: אני ניגשתי למשרד החינוך אחרי דיון שעשינו כאן ולצערי הרב - - -

עאידה תומא סלימאן: עליזה.

עליזה לביא: גברתי, זה דורש ישיבה.

עאידה תומא סלימאן: אני יודעת.

עאידה תומא סלימאן: כל עניין התעסוקה.

<דפנה אבן: אני מאד מבקשת מחברות הכנסת שיושבות פה ליזום דיון וחקיקה בנושא, ואנחנו מאד נשמח להיות שותפות בדיון הזה ולהציג את המצב.

עאידה תומא סלימאן: תודה.

עאידה תומא סלימאן: גברת בת אל הלמר, יועצת בתחומי תחבורה, מנהלת חברת CSR.

<בת אל הלמר: שלום, ברכות גם ממני.

<בת אל הלמר: אני יועצת בתחומי תחבורה ובטיחות בדרכים בפן הציבורי ועם נשים בפרט.

<בת אל הלמר: אני רוצה לדבר על 40% כי ראיתי את המספר 40 רץ כאן בכל מיני היבטים, אז אני אגיד את הדברים שלי דרך המספר הזה.

<בת אל הלמר: קודם כל בשנה האחרונה, רק לידיעה, 40% עלייה של הרוגים בתאונות דרכים במדינת ישראל.

<בת אל הלמר: אם אנחנו מדברים על הפן הכלכלי, הרוג במדינת ישראל עולה למדינה כ-5.2 עד 6.1 מיליון שקלים, לפי הלפ"מ.

<בת אל הלמר: זה אדם אחד, למעט ההתייחסות לאובדן למשפחה ולכאב הגדול.

<בת אל הלמר: ה-40 השני שאני רוצה להתייחס אליו זה הנושא של מספר אירועי תאונות הדרכים שמתייחסים דווקא למגזר הערבי.

<בת אל הלמר: אני רצה למעלה משלוש שנים בעקבות איזו שהיא הצעה של פיילוט, של העצמת נשים ולקחתי גם את נושא הנשים שקרוב לליבי וגם את נושא הפחתת תאונות דרכים.

<בת אל הלמר: הבאתי איזה שהוא פיילוט שעבד יפה מאד במדינות אחרות בהקשרים אחרים, כדי להמעיט ולהפחית את תאונות הדרכים במגזר הערבי, דרך העצמת נשים ויש לי דרך חכמה מאד לעשות את זה.

<בת אל הלמר: פניתי למשרד התחבורה, אמרו לי העצמת נשים זה רווחה, תפני למשרד הרווחה.

<בת אל הלמר: פניתי למשרד הרווחה, אמרו לי זה שייך לתאונות דרכים והקטנת תאונות דרכים זה עניין ששייך למשרד התחבורה.

<בת אל הלמר: הגעתי לתמ"ת כדי להעצים נשים, גם שם שלחו אותי חזרה ועד היום אני מסתובבת ותאוותי בידי.

<בת אל הלמר: ה-40% הנוספים שאני רוצה לדבר עליהם, ואני אגיד את זה במהרה, זה הנושא של ההקצאה הזאת של 40% לכל משרד בהתייחסות לג'נדר.

<בת אל הלמר: אני חושבת שזה לא כדאי שזה יהיה המדד היחיד ואני אסביר גם למה, בהקשר שלי, של תחבורה ובטיחות בתחנות אוטובוס למשל.

<בת אל הלמר: נשים מדווחות על חשש בזמן המתנה בתחנות אוטובוס, במפלסי רכבת, במקומות מוזנחים, מבודדים, ליד פיצוציות, בשכונות מבודדות.

<בת אל הלמר: יש לזה השפעה מקרו חברתית, כי ברגע שאני, סטודנטית, חיילת, אישה עם מגבלה כזו או אחרת, בכל מקום במדינת ישראל אגב, לא יוצאת לפעילות חברתית בגלל שאני חוששת לצאת, אז אנחנו יכולים לראות את זה לא רק במשרד אחד ספציפי, יש לזה השקים להרבה מאד משרדים.

<בת אל הלמר: תודה.

עאידה תומא סלימאן: תודה לך.

עאידה תומא סלימאן: את נתת דוגמא, כי בעצם כשאנחנו מדברות על תקצוב מגדרי, אנחנו לא רק מדברות על מה השירותים הניתנים אלא איך ההחלטות, גם התקציביות משפיעות באופן שונה על נשים ועל גברים.

<בת אל הלמר: אגב, בכל החברות הממשלתיות במדינת ישראל, כולם גברים.

<בת אל הלמר: תשימו לב.

עאידה תומא סלימאן: תודה.

עאידה תומא סלימאן: אנחנו שמנו לב, מזמן.

<בת אל הלמר: נתיבי איילון, נתיבי ישראל, נת"ע, חוצה ישראל, כביש 6, דרך ארץ, כולם גברים.

עאידה תומא סלימאן: תודה.

עאידה תומא סלימאן: אני חייבת לסכם, כי גם חברי הכנסת צריכים לעלות למליאה וגם אני צריכה לעלות.

עאידה תומא סלימאן: קודם כל אני מאד שמחה שקיימנו את הדיון הזה, זה בא בזמן, זה בא בעיתוי הנכון.

עאידה תומא סלימאן: אולי אנחנו נספיק בכל זאת גם להשפיע על התקציב של השנים 2015-2016.

עאידה תומא סלימאן: אני מאד שמחה לשמוע שחלק מהמשרדים כבר התחילו למצוא את הדרך איך לעשות את התקצוב ואת הבקרה על התקצוב בעיניים מגדריות בצורה יותר יעילה מאשר בעבר.

עאידה תומא סלימאן: אני שמחה שהאוצר מדווח שבקרוב מאד הוא יוציא את המדריך.

עאידה תומא סלימאן: הייתי רוצה שנהיה כבר אחרי המדריך, כי כשמכינים את התקציב צריך שיהיה למשרדים המדריך איתם, כך יוכלו לעשות.

עאידה תומא סלימאן: אני מברכת על ההחלטה של השרה לקיים את יום העיון.

עאידה תומא סלימאן: אני מברכת על היוזמה של הדיון הזה.

עאידה תומא סלימאן: למרות זאת, אני חושבת שעדיין יש לנו מה להגיד בנושא הזה ויהיה לנו מה להגיד, כי כמו שאמרנו, אנחנו רק בתחילת הדרך.

עאידה תומא סלימאן: הוועדה תמליץ, גם לפי הדיון שעלה מפה, שאם כבר אוספים מידע ואם כבר אוספים סטטיסטיקה ומנתחים אותה, שהניתוח – כמו שנאמר – יהיה על מגוון הקבוצות של הנשים.

עאידה תומא סלימאן: כלומר, זה גם יהיה מגדרי – גברים לעומת נשים – אבל גם כן בתוך הנשים, שיהיה ניתוח למגוון הקבוצות.

עאידה תומא סלימאן: כפי שאמרתי, נתתי כבר דוגמאות, נשים ממוצא אתיופי, חרדיות, ערביות, נשים עם מוגבלויות, אפשר לחשוב על תת קבוצות האלה.

עאידה תומא סלימאן: אני חושבת שאנחנו צריכות גם להמליץ על כך שתוקם ותכונס ועדת ההיגוי, אשר הממשלה המליצה עליה בהחלטתה.

עאידה תומא סלימאן: ועדת היגוי זו תלווה ותעשה בקרה על העבודה ועל התקצוב המגדרי, תנסה לקבוע מתודולוגיה ברורה ואחידה לכלל המשרדים לגבי ניתוח התקציב, שתכלול גם סדרי עדיפויות.

עאידה תומא סלימאן: כלומר, תחומים שאנחנו נרצה קודם כל להסתכל עליהם בתוך תקציב של כל משרד ולא שיברחו ל-10% שהכי קל לעשות אותם.

עאידה תומא סלימאן: ועדת ההיגוי תקבע גם צורת דיווח אחידה.

עאידה תומא סלימאן: אני חושבת שגם זה מקור להתלבטות בקרב המשרדים – איך מדווחים, מה עושים קודם – וכדאי מאד, אם ההמלצה הסופית היא שהרשות לקידום מעמד האישה תאסוף את כל הדיווחים ותוציא אותם בדיווח אחד, כמו שקבעה החלטת הממשלה – שתהיה אחידות, שאפשר יהיה לעבור באופן קוהרנטי על הכל.

עאידה תומא סלימאן: אני מקבלת את שתי ההצעות שהובאו לנו מהשטח, שכדאי מאד לעבוד עליהן ולנסות לקדם אותן.

עאידה תומא סלימאן: אני, כיושבת ראש הוועדה הזו, אנסה לקדם.

עאידה תומא סלימאן: אני מדברת על ההמלצה שהממונות על קידום מעמד האישה ישולבו בתהליך של תקציב מגדרי ובקרה על התקציב של כל משרד, ותהיינה חלק אינטגראלי מהעשייה; בנוסף, הנושא של הרשויות המקומיות, שמשרד הפנים יקבל החלטה להנחיל את התקציב המגדרי גם לרשויות המקומיות.

עאידה תומא סלימאן: אנחנו גם נמליץ שהמשרד יקצה מהתקציב שלו באופן ספציפי, לתכנית ברורה – איך הוא יכשיר ברשויות המקומיות וידריך את הרשויות המקומיות לעשות זאת.

עאידה תומא סלימאן: גם לגבי הערך של השוואה משנה לשנה, אנחנו נמליץ לוועדת ההיגוי אשר תקום, שיהיו להם השוואות משנה לשנה כדי לדעת איך אנחנו מתקדמות.

עאידה תומא סלימאן: בעניין המשרדים בפועל, אני מבטיחה לכן שהוועדה הזו, אם זה במליאה הגדולה הזו או בישיבות, תעקוב ותעבוד מול כל משרד ותבדוק איך מתקדם העניין מול המשרדים השונים, לפני שאנחנו מצביעים סופית על התקציב של השנתיים הבאות.

עליזה לביא: אני רק מבקשת להוסיף ואני מבקשת שזה ייכנס לפרוטוקול וגם ייכנס כמסקנה – עבודת הכנסת.

עליזה לביא: כלומר, אני מבקשת שגברתי תבקש מיו"ר ועדת הכספים לקיים ישיבה משותפת בעניין, ובנוסף גם כשהשרים מציגים את התקציב שלהם בוועדת הכספים - הרי זה חלק מהחובה שלהם והוועדה מאשרת - אז אני מבקשת שכבר בתקציב 2015-2016 יוצג הפילוח המגדרי שהם מציגים.

עאידה תומא סלימאן: כמובן, מקובל, תכננתי להגיד, בלחץ הזמן.

עאידה תומא סלימאן: אני מודה על זה שאת נמצאת להזכיר לי את זה.

עאידה תומא סלימאן: תודה.

עאידה תומא סלימאן: תודה לכם.

עאידה תומא סלימאן: אנחנו ניפגש בישיבות נוספות.